**Lectio Divina**

**Il-Ħames Ħadd tar-Randan**

Sena C

**Ġw 8,1-11**

**Ġesù telaq lejn l-Għolja taż-Żebbuġ. Imma l-għada qabel is-sebħ raġa’ mar fit-tempju, u l-poplu kollu ġie ħdejh, u hu qagħad bilqiegħda jgħallimhom.**

Wara d-diskussjoni li n-nies u l-kapijiet kellhom dwar Ġesù (ara: Ġw 7,40-44 u 45-52 rispettivament), *“wieħed wieħed telqu lejn djarhom”* (7,53), iżda *“Ġesù telaq lejn l-Għolja taż-Żebbuġ”* (8,1) (ara: Lq 21,37-38; Ġw 18,2).

*“L-għada qabel is-sebħ reġa’ mar fit-tempju...”* Għal-Lhud il-ġurnata kienet tibda kmieni filgħodu. Jolqotna l-fatt li diġà kmieni, qabel is-sebħ, *“il-poplu kollu ġie ħdejh”* biex jisimgħu. U hu *“qagħad bilqiegħda”* jgħallimhom. Bilqiegħda hija l-pożizzjoni ta’ min jgħallem b’awtorità.

**Mbagħad il-kittieba u l-Fariżej ħadulu quddiemu waħda mara li kienet inqabdet fl-adulterju. Huma qegħduha fin-nofs u qalulu: “Mgħallem, din il-mara nqabdet fil-fatt fl-adulterju. Issa fil-Liġi tagħna Mosè ordnalna biex nisa bħal dawn inħaġġruhom. Int, imma, xi tgħid?” Dan qaluhulu biex iġarrbuh, ħalli jkollhom fuqhiex jixluh.**

F’kuntrast mal-folla li ġiet ħdejh biex tisimgħu, naraw ’il-kittieba u ’l-Fariżej li wkoll ġew biex jisimgħuh, imma l-motivazzjoni tagħhom hi waħda għal kollox differenti. Dawn iridu jisimgħuh, u saħansitra jsejħulu *“Mgħallem”*, mhux biex jindmu u jikkonvertu imma biex jaqbduh f’xi kelma ħalli jkollhom fuqhiex jakkużawh.

U *“ħadulu quddiemu waħda mara li kienet inqabdet fl-adulterju”*. Skont Lev 20,10 u Dewt 22,22 il-piena għall-adulterju kienet il-mewt; piena ħarxa ħafna, imma li tinftiehem fid-dawl tal-Patt. It-*Torah* kienet tqis l-attentat fuq iż-żwieġ bħala attentat fuq il-Patt ta’ Alla mal-poplu tiegħu, li tiegħu ż-żwieġ huwa xbieha. Fi kliem ieħor, iż-żwieġ mhuwiex sempliċi ġrajja personali fil-ħajja tal-bniedem imma huwa espressjoni u xhieda tal-Patt li Alla għamel mal-poplu tiegħu. Minn hawn il-gravità tal-adulterju.

Mill-banda l-oħra l-Liġi kienet titlob li mhux biss il-mara adultera imma wkoll ir-raġel li dineb magħha jiġi mħaġġar. Fil-każ tagħna l-kittieba u l-Fariżej iġibu quddiem Ġesù lill-mara biss; jinqdew bid-dgħufija tagħha għall-finijiet ta’ moħħhom. Huma, li kienu l-ħarriesa tal-Liġi, jinqdew bil-Liġi biex iġarrbu lil Ġesù. Hekk ukoll jinqdew bil-mara. F’qalbhom kienu diġà kkundannawha; ħaduha quddiem Ġesù sempliċement biex iġarrbuh.

*“Mosè ordnalna biex nisa bħal dawn inħaġġruhom. Int, imma, xi tgħid?”*  Jekk Ġesù jgħidilhom ma jħaġġruhiex, jakkużawh li qed jikser il-Liġi ta’ Mosè; jekk jgħidilhom iħaġġruha, jakkużawh li qed jikser il-liġi ta’ Ruma għax it-tribunali Rumani biss setgħu jagħtu l-piena tal-mewt (ara: Ġw 18,31). Barra minn hekk, jekk jgħidilhom iħaġġruha, jakkużawh li qed imur ukoll kontra l-ħniena li hu nnifsu kien qed jipprietka u jgħix.

**Ġesù tbaxxa lejn l-art u beda jikteb b’sebgħu fit-trab. Billi dawk baqgħu jistaqsuh, qam dritt u qalilhom: “Min fostkom hu bla dnub jitfgħalha hu l-ewwel ġebla.” U raġa’ tbaxxa jikteb fit-trab. Kif semgħuh jgħid dan, qabdu u telqu wieħed wara l-ieħor, ibda mix-xjuħ...**

L-aktar importanti mhux tant x’beda jikteb Ġesù fit-trab, imma s-skiet tiegħu u l-fatt li tbaxxa lejn l-art. Il-mara, li s’issa kienet wieqfa quddiem Ġesù bilqiegħda, bħala mgħallem u mħallef, issa ssib ruħha quddiem Ġesù li jitbaxxa quddiemha. Is-skiet ta’ Ġesù, akkumpanjat mill-ġest umli tiegħu li jitbaxxa, hu diġà minnu nnifsu tweġiba. Minflok jikkundanna, Ġesù jieħu fuqu d-dnub tal-mara u d-dnub tagħhom. Iżda billi dawk ma fehmuhx u baqgħu jinsistu, Ġesù *qam dritt u qalilhom: “Min fostkom hu bla dnub jitfgħalha hu l-ewwel ġebla.”*

Hawnhekk Ġesù jimxi mal-Liġi li tgħid li x-xhud għandu jkun l-ewwel wieħed li jħaġġar lill-ħati (Dewt 13,9-10; 17,7), imma jżid jgħid li x-xhud, biex jagħmel dan, irid ikun hu l-ewwel ħieles minn kull ħtija. Santu Wistin jgħid: “Din il-kelma ta’ Ġesù hija l-aqwa ġustizzja: ħalli tiġi kkastigata l-midinba, imma mhux jikkastigawha l-midinbin! Ħalli tiġi applikata l-Liġi, imma mhux japplikawha dawk li jiksru l-Liġi!” Min jista’ jgħid li hu bla dnub? Ilkoll kemm aħna midinbin (Rm 3,23)! Ġesù waħdu hu bla dnub (2 Kor 5,21; Lhud 4,15; 1Ġw 3,5); mela hu biss, kieku ried, seta’ jikkundannaha. Iżda ma jikkundannahiex! Il-kelma tiegħu lill-kittieba u l-Fariżej, waqt li ma tmur kontra ebda liġi, tikkonferma l-atteġġjament ta’ ħniena tiegħu lejn il-midinbin. “*Għax Alla ma bagħatx lil Ibnu fid-dinja biex jagħmel ħaqq mid-dinja, imma biex id-dinja ssalva permezz tiegħu”* (Ġw 3,17).

Ġesù jeħles lil dik il-mara u jħallas għall-fidwa tagħha billi jieħu fuqu stess il-piena tagħha. Forsi mhux b’kumbinazzjoni li l-evanġelista jagħlaq il-kapitlu 8 billi jgħid *“il-Lhud qabdu l-ġebel biex iwaddbuhulu”* (8,59). Iżda l-veru prezz għall-fidwa ta’ dik il-mara, u ta’ kull midneb, Ġesù jħallsu fuq is-salib (ara: Is 53,4-5).

**Ġesù baqa’ waħdu mal-mara, wieqfa fin-nofs. Qam dritt u qalilha: “Dawk fejnhom, mara? Ħadd minnhom ma kkundannak?”. “Ħadd, Mulej,” qaltlu. “Mela lanqas jien ma nikkundannak,” qalilha Ġesù. “Mur, u mil-lum ’il quddiem tidnibx iżjed.”**

Ġesù, li issa kien baqa’ waħdu mal-mara weħidha, *“qam dritt”* – huwa l-verb li jindika l-qawmien. Ġesù qam biex miegħu jqajjem lill-mara għal ħajja ġdida. Isejħilha *“mara”*. Jerġa’ jroddilha l-identità u d-dinjità vera tagħha: mhux aktar adultera, mhux aktar midinba, imma mara. In-nies kienu wżawha u rmewha, oħrajn kaxkruha quddiem Ġesù u ħallewha hemm; Ġesù waħdu jibqa’ magħha, jidħol fi djalogu veru magħha, djalogu ta’ mħabba, ta’ komprensjoni, ta’ maħfra, djalogu li jfejjaq u jsalva. *“Dawk fejnhom, mara? Ħadd minnhom ma kkundannak?” “Ħadd, Mulej”* (*Oudeís, Kýrie*), qaltlu dik. Waqt li hu jsejħilha *“mara”*, hi ssejjaħlu *“Mulej”*. Tagħmel att ta’ fidi! Ġesù diġà rebaħ il-qalb tagħha!

*“Lanqas jien ma nikkundannak,” qalilha Ġesù. “Mur, u mil-lum ’il quddiem tidnibx iżjed.”* Ma nafux jekk biddlitx ħajjitha, jekk għamlitx penitenza bi tpattija għal dnubietha, jekk baqgħetx miexja wara Ġesù. Nafu biss li, biex tkun tista’ tabilħaqq tbiddel ħajjitha u tgħix, Ġesù jagħtiha l-maħfra: bħall-missier tal-iben il-ħali, li ma jippretendix indiema perfetta minn ibnu (li minn kliemu jidher li ma kellux) u lanqas jistennieh jistqarr ħtijietu biex jaħfirlu! Hija l-imħabba li twassal għall-indiema u mhux bil-maqlub! Hawnhekk għandna xi ħaġa tassew kbira li Ġesù ried jagħtina: l-imħabba infinita u inkundizzjunata tal-Missier: *“Min ra lili ra lil Missieri!”* (Ġw 14,9). Alla joffrielna mħabbtu kollha u jaħfrilna b’mod gratuwitu biex jgħinna nindmu u nikkonvertu.

Dan ma jfissirx li Ġesù ma jagħmilx ġustizzja mid-dnub. Imma kif jagħmilha? Billi jeqred id-dnub f’ġismu stess fuq is-salib, hu li sar dnub għalina (2Kor 5,21). U għalhekk il-ġustizzja ta’ Alla tiġbor fiha l-qerda tad-dnub u l-maħfra tal-midneb. Fi kliem ieħor, Alla l-ġustizzja jagħmilha billi jeqred id-dnub, jikkunsmah fl-imħabba tiegħu fuq is-Salib ta’ Ibnu, waqt li jaħfer u jsalva lill-midneb. Hawnhekk tinsab in-novità u s-singularità skandaluża ta’ Ġesù!

Meta nagħmel esperjenza ta’ din l-imħabba u l-ħniena ta’ Alla, allura nitgħallem noffriha wkoll lil ħuti (Mt 18,21-35).

**Meditatio**

Liema hu d-dnub tiegħi, li qed ijassarni?... Lest li nirrikonoxxih?...

X’ħin inpoġġi lili nnifsi quddiem Ġesù, kif inħossni?...

X’inhu jgħidli Ġesù llum?...

Lest li nuri ma’ ħuti l-istess ħniena li Ġesù juri miegħi?...

**Oratio - Contemplatio**

*Inpoġġi lili nnifsi midneb quddiem Ġesù u nitolbu: “O Alla, ħenn għalija, għax jien midneb!”(Lq 18,13). Inħallih iħaddanni miegħu, jaħfirli...*